জলমগ্ন কলকাতা, এই পরিস্থিতিতে শহরে অগ্নিকাণ্ডের ঘটনা

কলকাতা: অতিভারী বৃষ্টিতে জলমগ্ন কলকাতা। দুর্যোগে নাজেহাল পরিস্থিতি শহরবাসীর। এই পরিস্থিতিতে ফের শহরে অগ্নিকাণ্ডের ঘটনা । খাস কলকাতার ম্যান্ডেভিলা গার্ডেনসের দোকানে বিধ্বংসী আগুন। দাউদাউ করে জ্বলছে লেলিহান শিখা। ঘটনাস্থলে পৌঁছে আগুন আয়ত্তে আনার চেষ্টায় দমকলের আধিকারিকরা। অগ্নিকাণ্ডের খবর পেয়েই ছুটে গেলেন ফিরহাদ হাকিম। কথা বললেন দমকল আধিকারিকদের সঙ্গে। তবে বৃষ্টি ও জলমগ্ন পরিস্থিতির কারণে আগুন নেভাতে বেশ পেতে হচ্ছে দমকলকর্মীদের।

জানা গিয়েছে, মঙ্গলবার সকালে ম্যান্ডেভিলা গার্ডেন্সের বাজারের একটি দোকানে অগ্নিকাণ্ডের ঘটনা ঘটে । মুহুর্তের মধ্যেই কালো ধোঁয়ায় ঢেকে যায় এলাকা। দমকলের ইঞ্জিন পৌঁছনোর আগে এলাকায় আগুন ছড়িয়ে পড়ে। দমকলের ৪টি ইঞ্জিন পৌঁছে আগুন নিয়ন্ত্রণে আনার চেষ্টা করে। খবর পেয়ে ঘটনাস্থলে পৌঁছান কলকাতা মেয়র ফিরহাদ হাকিম। দমকল কর্মীদের সঙ্গে কথা বলেন তিনি। পরিস্থিতির খোঁজ নেন। তবে ঘিঞ্জি এলাকা হওয়ায় বেশ বেগ পেতে হয় দমকল কর্মীদের। তবে বেশ কয়েকঘণ্টার চেষ্টায় আয়ত্তে আসে আগুন।

আরও পড়ুন: শহরে দুর্যোগ, পুজো উদ্বোধন স্থগিত মমতার!

কী কারণে অগ্নিকাণ্ড? অনুমান শর্ট সার্কিটের জেরেই এই ঘটনা ঘটেছে। তবে আগুন পুরোপুরি না নেভা পর্যন্ত অগ্নিকাণ্ডের সঠিক কারণ সম্পর্কে নিশ্চিত হওয়া সম্ভব নয়। এদিনের এই আগুন ক্ষয়ক্ষতির পরিমানও এখনও স্পষ্ট নয়।